Pendoring-uurglas loop leeg vir inskrywings | Maroela Media
Dié advertensie was 'n Pendoring-inskrywing in 2011
Nog net 28 dae is oor om vir die Pendoring-reklametoekennings in te skryf. As jy droom van die R100 000-prestigeprys en hoe 'n Pendoring-toekenning jou loopbaan oemf kan gee, spring dan dadelik in om jou inskrywings gereed te kry.
Vanjaar wen die algehele wenner van die Prestige-toekenning 'n studiereis ter waarde van R100 000 ‒ die grootste ooit ‒ en die kliënt van genoemde veldtog kry gratis media van Pendoring se mediavennote.
Die Eg Suid-Afrikaanse afdeling bied prysgeld van R20 000 vir die oorkoepelende Umpetha-toekenning. Nóg 'n groot kontantprys ‒ R10 000 ‒ word opsy gesit vir die algehele studentewenner. Hierbenewens kry elke Goue Pendoring-wenner R6 000 kontant en elke Silwer Pendoring-wenner R2 500 kontant.
Alle inskrywings word aanlyn gedoen. Om in te skryf en vir meer inligting oor die toekennings gaan na Pendoring se webwerf. Pendoring se glansryke gala-aand vind op 30 Oktober by Vodacom World, Midrand in Gauteng plaas. Moenie die makietie van die jaar misloop nie!